次韻答吳長文內翰遺石器八十八件
作者：梅堯臣
朝代：宋

paragraphs: 山工日斵器，殊匪事樵牧。
掘地取雲根，剖堅如剖玉。
食具與果具，待賓良有勗。
亦將茶具并，飽啜時出俗。
公何都贈予，金多不入目。
我家固宜之，瓦椀居漏屋。
得此尤稱窮，客來無不足。
唯應赤脚婢，收拾怨常酷。
夏席堆青齏，冬盤飣旨蓄。
竟無粱肉饌，甚愧蕭家錄。